EUROPOS KOMISIJA Briuselis, 2016 12 19 COM(2016) 795 final KOMISIJOS ATASKAITA EUROPOS PARLAMENTUI IR TARYBAI Tarpinė ataskaita



dėl Europos Sąjungos dalyvavimo didinant Europos investicijų fondo kapitalą ir dėl tinkamo paramos Europos investicijų fondo veiksmams, kurie palankūs įmonėms, visų pirma mažosioms ir vidutinėms įmonėms, didinimo



vadovaujantis 2014 m. gegužės 15 d. Europos Parlamento ir Tarybos sprendimo Nr. 562/2014/ES dėl Europos Sąjungos dalyvavimo didinant Europos investicijų fondo kapitalą 4 straipsniu



1.ĮVADAS Kaip reikalaujama Sprendimo Nr. 562/2014 4 straipsnyje, šioje tarpinėje ataskaitoje vertinama, kaip laikotarpiu nuo 2014 m. iki 2016 m. trečiojo ketvirčio pavyko pasiekti tikslą padidinti Europos investicijų fondo (EIF) paramą veiksmams, kurie papildo valstybių narių veiksmus, palankius įmonėms, visų pirma mažosioms ir vidutinėms įmonėms (MVĮ). 1.1. EIF a) Kapitalo struktūra 1994 m. Europos investicijų bankas (EIB), Komisijos atstovaujama Europos Bendrija (dabar – Europos Sąjunga (ES)) ir kelios viešosios ir privačiosios finansų įstaigos įsteigė EIF, kurio įstatinis kapitalas buvo 2 mlrd. ekiu (vėliau ši suma perskaičiuota į eurus santykiu 1:1), padalytas į 2 000 akcijų. Buvo nustatytas 20 proc. įmokėtojo akcininkų kapitalo santykis. Komisija pasirašė 600 akcijų, kurių nominalioji vertė buvo 600 mln. ekiu, iš jų 120 mln. ekiu buvo įmokėta. 2007 m. inicijavus pirmąjį kapitalo didinimą, EIF įstatinis kapitalas buvo padidintas iki 3 mlrd. EUR (išleista 1 000 naujų akcijų). Komisija pasirašė 300 papildomų akcijų, kurių kaina nustatoma kasmet pagal EIF akcininkų sutartą formulę. Iš dividendų, 2007–2010 m. laikotarpiu gautų už dalyvavimą EIF veikloje, buvo padengta akcijų pasirašymo kainos dalis, o likusi dalis buvo padengta iš biudžeto. Taip ES pavyko išsaugoti 30 proc. akcijų paketą. 2014 m. antrą kartą didinant kapitalą buvo išleista 1 500 naujų akcijų ir EIF kapitalas buvo padidintas iki 4,5 mlrd. EUR. 2014–2017 m. Komisija turi teisę pasirašyti iki 450 papildomų akcijų. Iš bendrojo ES biudžeto iš viso buvo skirta iki 178 mln. EUR. Sprendimas dėl požiūrio į dalyvavimą skirstant EIF dividendus buvo atidėtas iki kitos finansinių taisyklių, taikomų bendrajam Sąjungos biudžetui, peržiūros arba, vėliausiai, iki šios tarpinės ataskaitos. Šios ataskaitos rengimo metu EIF įstatinį kapitalą sudaro 4 500 akcijų, iš kurių 4 382 yra išleistos. EIB turi 2 624 (59,9 proc.), Komisija (ES vardu) – 1 232 (28,1 proc.) ir 30 finansų įstaigų kartu turi 526 (12,0 proc.) išleistas akcijas. b) Valdymas EIF įstatuose ir darbo tvarkos taisyklėse yra nustatyta jo sprendimų priėmimo organų – visuotinio susirinkimo, direktorių valdybos (toliau – Valdyba) ir vykdomojo direktoriaus, kurių veiklą kontroliuoja audito taryba, – įsteigimo tvarka, vaidmuo ir procedūros. c) Operacinė veikla EIF užduotis – remti Europos MVĮ, padedant joms gauti finansavimą. EIF, bendradarbiaudamas su atitinkamomis Komisijos tarnybomis, kuria, plėtoja ir panaudoja rizikos kapitalo ir augimo kapitalo, garantijų ir mikrofinansų priemones, specialiai skirtas MVĮ ir vidutinės kapitalizacijos rinkos segmentams, siekdamas skatinti daugiau investuoti Europos Sąjungoje ir padidinti ES biudžeto išteklių ir valstybių narių įnašų sverto poveikį. EIF skatina įgyvendinti ES tikslus remti inovacijas, mokslinius tyrimus ir technologinę plėtrą, verslininkystę, ekonomikos augimą ir užimtumą, teikdamas finansinius produktus finansiniams tarpininkams, pvz., bankams, garantijų, išperkamosios nuomos ir mikrofinansų įstaigoms, privataus kapitalo ir rizikos kapitalo fondams. EIF daugiausia veikia valstybėse narėse, šalyse kandidatėse ir potencialiose šalyse kandidatėse bei Europos laisvosios prekybos asociacijos šalyse. Šiuo metu EIF savo įgaliojimus suteikiančių institucijų, visų pirma EIB ir Komisijos, vardu naudojasi daugiau kaip 80 įgaliojimų; šių įgaliojimus suteikiančių institucijų vardu (ir rizika) EIF investuoja nuosavą kapitalą ir teikia garantijas. EIB rizikos kapitalo išteklių (angl. Risk Capital Resources, RCR) įgaliojimas ir EIB grupės rizikos valdymo didinimo įgaliojimas (angl. EIB Group Risk Enhancement Mandate, EREM) atitinkamai yra didžiausios EIF nuosavo kapitalo ir skolos priemonės. Naudodamas ES biudžeto išteklius, EIF taiko nuosavo kapitalo ir skolos priemones pagal COSME, „InnovFin“, „Erasmus+“ ir EaSI priemones. Atsižvelgdamas į bendras Europos pastangas vėl atverti kreditų kanalą MVĮ ir siekdamas užtikrinti papildomumą ir sąveiką su kitomis finansinėmis priemonėmis, kuriomis MVĮ gali naudotis visos Europos lygmeniu, EIF taip pat veikia pagal svarbius valstybių narių ir institucijų, valdančių Europos struktūrinių ir investicijų fondų (ESIF) išteklius, fondų fondų, korporacijų ir privačiųjų bei viešųjų įstaigų įgaliojimus ir bendrai investuoja savo išteklius į nuosavo kapitalo ir skolos verslo veiklą. d) Kapitalo reikalavimai ir numatomas kreditingumo lygis EIF verslo linijos yra susijusios su skirtinga rizika, kurią parodo atitinkama paskirtoji ekonominio kapitalo dalis, kurią reikia atidėti. Pagal EIF įstatus EIF įsipareigojimai skirti nuosavų išteklių investicijoms į nuosavą kapitalą negali viršyti 50 proc. EIF nuosavų išteklių (neįskaitant tikrosios vertės rezervo). Įsipareigojimų skirti nuosavų išteklių garantijoms aukščiausia riba yra tris kartus didesnė už pasirašytąjį kapitalą. EIF rizikos ir kapitalo valdymas padėjo išlaikyti jo stabilų AAA kredito reitingą, kurį neseniai iš naujo patvirtino didžiosios kredito reitingų agentūros. Dėl EIF produktų įvairovės bei geografinės bei sektorių aprėpties rizikos pozicija yra vidutinė ir tvari. 1.2. Kapitalo didinimo apžvalga

a) Pagrindiniai tikslai Pagrindiniai kapitalo didinimo tikslai buvo: • vystyti MVĮ skolintojo kapitalo rinkas, siekiant įvairinti MVĮ bankų ir išperkamosios nuomos bendrovių likvidumo šaltinį; • pagerinti MVĮ galimybes gauti finansavimą, atsiliepiant į Europos Tarybos prašymą padidinti unikalius EIF kredito vertės didinimo pajėgumus; • remti EIF, kaip pagrindinio investuotojo rizikos ir augimo kapitalo rinkoje, augimą; • stiprinti EIF vaidmenį mikrofinansų ir socialinį poveikį turinčių investicijų srityje, sudarant sąlygas esminėms investicijoms į nuosavą kapitalą naujose socialinėse įmonėse ir finansų įstaigose; • suteikti galimybę dalytis EIF įgaliojimų rizika bendrai investuojant; • paremti EIF AAA reitingą, įliejant naujo kapitalo ir parodant jo išaugusią politinę svarbą. b) Patvirtinimo procedūros 2014 m. balandžio 14 d. Valdybos patvirtinam kapitalo didinimui ir susijusioms sąlygoms pritarta 2014 m. gegužės 27 d. visuotiniame susirinkime. Tos pačios dienos visuotiniame susirinkime taip pat buvo patvirtinti susitarimai dėl naujų akcijų emisijos ir pasirašymo, taip pat dėl akcijų kainos sumokėjimo. c) Akcininkų pasirašytos akcijos Pagal Sprendimą Nr. 562/2014 2014–2017 m. laikotarpiu ES gali pasirašyti iki 450 naujų akcijų ir tam iš viso gali būti skirta iki 178 mln. EUR biudžeto asignavimų. Komisija iš viso pasirašė 332 akcijas už 133 479 829,08 EUR (vidutinė vienos akcijos kaina – 402 047,68 EUR). EIB pasirašė visas jam priklausančias 923 akcijas. 15 finansų įstaigų pasirašė visas savo atitinkamas kapitalo didinimo teises ir dar keturios įstaigos pasirašė daugiau kaip 50 proc. joms priklausančių teisių, iš viso 193 naujas akcijas. d) Baigiamieji kapitalo didinimo veiksmai iki 2017 m. Dabar yra 118 patvirtintų, bet neišleistų akcijų, kurias visas yra rezervavusi Komisija. Iš pradinės iki 178 mln. EUR ES akcijoms skirtos sumos yra likę 44,5 mln. EUR biudžeto išteklių. EIF preliminariai apskaičiavo akcijos pardavimo ir pirkimo kainą 2017 m. ir ji yra maždaug 436 000 EUR. Todėl iš likusio biudžeto ES už tą akcijų kainą gali pasirašyti dar 102 akcijas. Tokiu atveju dėl nenumatyto per šį laikotarpį akcijų kainos padidėjimo ES bus pasirašiusi ne 450, bet 434 naujas akcijas. Šį kartą baigus didinti kapitalą jai priklausytų 1 334 akcijos (29,6 proc. įstatinio kapitalo). Taigi, palyginti su ankstesne 30 proc. dalimi, ES dalyvaus mažiau. 2. EIF 2014–2016 m. laimėjimai, susiję su kapitalo didinimu 2.1. 2016 m. trečiojo ketvirčio padėties apžvalga Iki 2016 m. rugsėjo 30 d. EIF savo veiklos apimtį vidutiniškai per metus padidino 40 proc., palyginti su 2013 m. EIF sudarė 607 sandorius, sudarančius 16,9 mlrd. EUR investicijų. Iš jų 370 sandoriai buvo pagrįsti EIF kapitalo baze. Jiems buvo sutelkta 5,8 mlrd. EUR EIF nuosavų išteklių, iš kurių daugiau kaip 4 mlrd. EUR buvo investuota kartu su EIF valdomais įgaliojimų ištekliais. Dėl to atsiradusi stipri kapitalizacija nulėmė tai, kad EIF pavyko sėkmingai panaudoti Europos strateginių investicijų fondą (ESIF). Todėl EIF turėjo galimybę skirti išankstinį finansavimą pirmiesiems sandoriams ir sparčiau taikyti priemonę „InnovFin“ (pagal kurią EIF tenka didesnio prioriteto segmentas) bei investuoti nuosavą kapitalą iš savo su ESIF susijusių išteklių pagal RCR įgaliojimus (šiuo atveju EIF sistemingai bendrai investuoja 5 proc.).

Kartu EIF toliau stiprino ryšius su esamais akcininkais: šie didino savo akcijų paketus, taip pat buvo pritraukta naujų akcininkų – svarbių Europos MVĮ finansavimo dalyvių. 2.2. Nuosavas kapitalas (rizikos ir augimo kapitalas) Dėl papildomų rizikos prisiėmimo pajėgumų, kurių atsirado padidinus kapitalą, EIF galėjo gerokai išplėsti savo nuosavo kapitalo investicijų aprėptį tiek investuotų sumų, tiek ir investavimo spartos atžvilgiu. a) Naujos ESIF / RCR operacijos, grindžiamos padidintu kapitalu Daugiau kaip 15 metų RCR įgaliojimai teikė galimybę EIF vykdyti nuosavo kapitalo strategiją rizikos kapitalo ir augimo kapitalo segmentuose ir daugiau investuoti taikant mišrias skolos ir nuosavo kapitalo finansavimo priemones. Kartu su įgaliojimų ištekliais EIF bendrai investuoja ir nuosavus išteklius. 2015 m. liepos mėn. EIB 2,5 mlrd. EUR suma (iki 9,5 mlrd. EUR) padidino RCR įgaliojimų nuosavo kapitalo išteklius pagal ESIF MVĮ liniją privataus kapitalo ir technologijų perdavimo investicijoms į MVĮ ir vidutinės kapitalizacijos įmones. 2015 m. pabaigoje su ESIF susiję įsipareigojimai 45 fonduose siekė 1,4 mlrd. EUR. Atitinkamas finansavimas pasiekė 14,6 mlrd. EUR (beveik 1:11 sverto koeficientas). 2015 m. buvo pirmieji metai, kai visus metus veikė tarpinė bendro investavimo priemonė (angl. Mezzanine Co-Investment Facility, MCIF) pagal RCR įgaliojimą. Ši 100 mln. EUR mišri skolos ir nuosavo kapitalo priemonė suteikė galimybę EIF bendrai investuoti į tikslines įmones ir į tarpinio pobūdžio fondus. 2016 m. rugsėjo mėn. įsipareigojimai pagal MCIF siekė 72 mln. EUR (iš jų 4 mln. EUR buvo EIF nuosavi ištekliai), jais buvo skatinama plačiau panaudoti bendro investavimo sprendimus ir sprendžiami aiškiai nustatyti lėšų rinkimo trūkumai. 2014 m. sausio mėn. –2016 m. rugsėjo mėn. EIF pagal RCR įgaliojimą skyrė 5,0 mlrd. EUR, įskaitant 250 mln. EUR nuosavų išteklių. b) EIF rizikos pasidalijimas pagal ES įgaliojimus – bendra ES nuosavo kapitalo finansinė priemonė Bendra ES nuosavo kapitalo finansinė priemonė apima COSME Augimui skatinti skirtą nuosavo kapitalo priemonę (COSME EFG) ir programos „Horizontas 2020“ „InnovFin“ MVĮ rizikos kapitalo priemonę („InnovFin“ nuosavo kapitalo priemonę), kuri taip pat apima bandomąją neformalių investuotojų iniciatyvą. Abiem atvejais ES biudžeto ištekliai panaudojami kartu su EIF nuosavais ištekliais. COSME EFG suteikia galimybę EIF investuoti į fondus, kurie teikia nuosavo kapitalo ir tarpinio pobūdžio finansavimą besiplečiančioms ir augančioms MVĮ, turinčioms didelį augimo potencialą, visų pirma tarpvalstybiniu mastu veikiančioms MVĮ. Iki 2016 m. rugsėjo mėn. pagal EFG priemonę buvo pasirašyti devyni investavimo susitarimai dėl 107 mln. EUR bendrų įsipareigojimų, iš kurių 5 mln. EUR yra EIF nuosavi ištekliai. Per „InnovFin“ nuosavo kapitalo priemonę EIF nukreipia investicijas į technologijų perdavimą, neformalius investuotojus, rizikos kapitalo fondus ir fondų fondus, kurie teikia nuosavą kapitalą veiklą pradedančioms įmonėms parengiamuoju, veiklos pradžios ir pradiniu etapais, kai jos dar gali būti negavusios pajamų iš savo produktų pardavimo. Šia priemone sutelkta daugiau kaip 1,7 mlrd. EUR įmonėms valstybėse narėse ir šalyse, kurios yra susijusios su programa „Horizontas 2020“. EIF septyniems nuosavo kapitalo fondams iš viso skyrė 130 mln. EUR, iš kurių 26,5 mln. EUR yra EIF nuosavi ištekliai. Nustačius naują ESIF nuosavo kapitalo produktą, buvo sukurta ESIF struktūrizuota finansinė priemonė, apimanti ES nuosavo kapitalo priemonę „InnovFin“ su 270 mln. EUR įsipareigojimu, kuriam taikoma ESIF ES garantija, ir 290 mln. EUR įsipareigojimą iš EIF nuosavų išteklių. c) Socialinį poveikį turinčių investicijų plėtojimas: socialinio poveikio spartinimo priemonė (angl. Social Impact Accelerator, SIA) SIA – tai EIF iniciatyva, kuri pradėta įgyvendinti 2013 m. kartu su EIB grupės poveikį turinčio investavimo strategija siekiant platesnio ES politikos tikslo – Europoje sukurti tvarią socialinio verslumo finansavimo rinką. SIA yra fondų fondas, kuriuo siekiama sukurti nuosavo kapitalo investicijų į socialinio poveikio fondus portfelį. Jis remia socialinę įtrauktį, teikia alternatyvias galimybes įsidarbinti marginalizuotoms socialinėms grupėms ir prisideda prie ekonomikos augimo. 2014 ir 2015 m. EIF toliau kūrė stiprų ir gerai diversifikuotą SIA projektų portfelį visoje Europoje, užtikrindamas daugelio įvairių finansavimo galimybių, įskaitant skolos arba mišrias skolos ir nuosavo kapitalo priemones, prieinamumą. SIA gauna finansavimą pagal EIB įgaliojimą – EREM socialinio poveikio finansavimo priemonę(189 mln. EUR). 2015 m. liepos mėn., galutinio užbaigimo metu, bendri įsipareigojimai pagal SIA siekė 243 mln. EUR dėl papildomų investicijų iš Bulgarijos plėtros banko, Suomijos inovacijų fondo „Sitra“ ir 11,5 mln. EUR EIF nuosavų išteklių. d) Regioninė įtaka EIF išplėtė savo 2006 m. inicijuotą regioninę paramą nuosavam kapitalui ir šiuo metu valdo 12 regioninių fondų fondų, kurių bendri įsipareigojimai fondų fondo lygmeniu siekia 3,7 mlrd. EUR. 2016 m. EIF ir jo regioniniai partneriai įsteigė tris fondų fondus, daugiausia skirtus Estijai (60 mln. EUR), Švedijai (582 mln. SEK – apytiksliai 60,5 mln. EUR) ir Nyderlandams (200 mln. EUR), be kita ko, iš ESIF ir (arba) ESI fondų išteklių. EIF taip pat investuoja nuosavus išteklius kartu su jam pavestomis valdyti kitų regioninių fondų fondų lėšomis, taikydamas EIF bendro investavimo priemonę pagal RCR įgaliojimą, kuriuo iš dalies finansuojamos šios iniciatyvos. EIF taip pat išplėtė savo veiklą pagal Europos neformalių investuotojų fondo (angl. European Angels Fund, EAF) iniciatyvą. Pagal EAF iniciatyvą EIF skiria nuosavą kapitalą neformaliems investuotojams ir kitiems neinstituciniams investuotojams ir didina jų investavimo pajėgumus bendrai investuodamas į novatoriškas bendroves jų veiklos pradžioje, ankstyvuoju veiklos etapu arba augimo etapu. 2012 m. įsteigto EAF veikla dabar gerokai išsiplėtė – jis veikia Austrijoje, Vokietijoje, Airijoje, Nyderlanduose, Ispanijoje ir Danijoje. 2016 m. rugsėjo mėn. pabaigoje EAF iniciatyvos mastas siekė 265 mln. EUR, iš kurių 8 mln. EUR turi būti skirta iš EIF nuosavų išteklių.

2.3. Skola (garantijos, pakeitimas vertybiniais popieriais ir mikrofinansai) Be naujų įgaliojimų, kuriais naudotasi 2014–2016 m. ir kurie pagrįsti tik pavestų valdyti išteklių sutelkimu, EIF bendrai investuojant ir (arba) pasidalijant rizika pradėta vykdyti daug į skolą orientuotų įgaliojimų. Be to, EIF sustiprino savo rizikos veiklą vykdant kredito vertės didinimo operacijas. a) EIB rizikos valdymo didinimo įgaliojimas 2014 m. kovo mėn. EIB ir EIF pasirašė EREM įgaliojimą, kad papildomomis garantijomis, skolos ir nuosavo kapitalo priemonėmis paremtų sutrikusį Europos įmonių finansavimą. Iš viso skirta iki 6 mlrd. EUR, iš kurių 4 mlrd. EUR – iš EIB ir iki 2 mlrd. EUR – iš EIF. EREM produktai ir linijos sustiprina esamą veiklą arba stiprina alternatyvias finansavimo priemones, kad būtų galima reaguoti į naujus rinkos poreikius: • ABS kreditavimo stiprinimas (angl. ABS Credit Enhancement, EREM ABS CE) – iki 1,95 mlrd. EUR padidinti pajėgumai, skirti pakeitimo turtu užtikrintais vertybiniais popieriais tarpinio pobūdžio segmentams, taip atlaisvinami ištekliai iniciatoriams, kad jie galėtų teikti paskolas MVĮ ir vidutinės kapitalizacijos įmonėms; • EREM kooperatiniai bankai ir mažesnės įstaigos – išplečiama EIB grupės tarpininkų įvairovė, visų pirma kalbant apie mažus kooperatinius bankus ir kitas mažesnes įstaigas, konkrečiai orientuotas į mažesnes MVĮ ir pradedančiąsias įmones. Savo ruožtu tikimasi, kad iniciatoriai panaudos atlaisvintas lėšas ir daugiau skolins MVĮ; • paskolų fondai – naujas segmentas, kurio ėmėsi EIF, kad išplėstų paskolų finansavimo galimybes MVĮ ir mažoms vidutinės kapitalizacijos įmonėms už tradicinės bankininkystės ribų. Dėl šio svarbaus kokybiškų projektų kanalo prieinami ištekliai padidėjo iki 725 mln. EUR (2016 m. sausio mėn. duomenimis). • EREM MVĮ iniciatyva Pagal EREM įgaliojimą reikalaujama, kad EIF savo nuosavais ištekliais prisidėtų prie EIB skiriamo finansavimo. Iki šiol atliekant 42 sandorius buvo sutelkta iki 333 mln. EUR EIF nuosavų išteklių, o bendra investuotų lėšų suma sudarė 1,2 mlrd. EUR. b) EIF kapitalo injekcijos į ES biudžeto priemones i) „InnovFin“ MVĮ garantijų priemonė (MVĮG) Nuo 2014 m. EIF siūlė neapribotas garantijas arba netiesiogines garantijas finansiniams tarpininkams, kad jie galėtų palankiomis sąlygomis teikti skolos finansavimą novatoriškoms MVĮ ir mažoms vidutinės kapitalizacijos įmonėms valstybėse narėse ir asocijuotosiose šalyse. Tikimasi, kad skyrus 1,1 mlrd. EUR iš ES biudžeto ir EIF turint 4,0 mlrd. EUR poziciją, novatoriškos bendrovės galės pasinaudoti maždaug 10 mlrd. EUR skolos finansavimo lėšų ir bus sutelkta apie 14 mlrd. EUR investicijų. EIF sudarė 88 garantijų sandorius, kurių bendra suma siekė 3,8 mlrd. EUR ir iš kurių 68 sandorius (iš viso už 3,0 mlrd. EUR garantijų) parėmė ESIF. Nuo 2015 m. sausio mėn. MVĮG priemonė naudojama daug sparčiau, nes gaunama ESIF parama. ii) Europos strateginių investicijų fondas ESIF – tai EIB grupės ir ES bendrai įsteigtas fondas, skirtas esamai investavimo spragai ES panaikinti sutelkiant privatųjį finansavimą strateginėms investicijoms. Jis yra paremtas 16 mlrd. EUR garantija iš ES biudžeto ir jam yra skirta 5 mlrd. EUR EIB nuosavo kapitalo lėšų. EIF įgyvendina ESIF MVĮ liniją, teikdamas 5,5 mlrd. EUR garantijų ir nuosavo kapitalo investicijų. Tikimasi, kad iki 2018 m. vasaros bus panaudota 82,5 mlrd. EUR investicijų į MVĮ ir vidutinės kapitalizacijos įmones (15x finansinis svertas). Iš dabartinės įgyvendinimo padėties matyti, kad pirminis įvertinimas buvo teisingas ir kad tikslus pavyks pasiekti anksčiau, nei planuota. Kad paskatintų naudoti ESIF produktus, nelaukdamas oficialaus ESIF teisės aktų patvirtinimo EIF naudojosi nuosavais ištekliais, ir sutelkė iki 500 mln. EUR nuosavų išteklių išankstiniam finansavimui, kol ESIF struktūra pradės veikti visu pajėgumu. c) EIF parama MVĮ iniciatyvai

Komisijos ir EIB grupės MVĮ iniciatyva skatinamas MVĮ finansavimas iš dalies padengiant finansų įstaigų iniciatorių MVĮ paskolų portfelių riziką. ESIF skiria didžiąją dalį ES lėšų, kurios apima įnašus pagal ES lygmens priemones (COSME ir (arba) „Horizontas 2020“), kartu su bendru finansavimu iš EIB ir EIF nuosavų išteklių. EIF siūlo atrinktiems finansiniams tarpininkams neribotą portfelio garantijų priemonę arba pakeitimo vertybiniais popieriais priemonę. Dėl tokios apsaugos nuo nuostolių ir galimos paramos kapitalui finansiniai tarpininkai gali palankiomis sąlygomis teikti MVĮ paskolas, išperkamosios nuomos paslaugas ir (arba) garantijas. Šiuo metu ji taikoma Ispanijoje, Bulgarijoje, Suomijoje, Maltoje, Italijoje ir Rumunijoje ir planuojama plėstis į kitas valstybes nares. EIF kol kas yra patikėta apie 1 mlrd. EUR ESIF išteklių kartu su prognozuojamais iki 1,8 mlrd. EUR įsipareigojimais iš EIB ir 150 mln. EUR EIF nuosavų išteklių. d) Sustiprėjusi EIF nuosavų išteklių pakeitimo MVĮ vertybiniais popieriais veikla EIF sudaro palankesnes sąlygas vykdyti pakeitimo vertybiniais popieriais sandorius didinant kredito vertę ir teikia garantijas finansų įstaigoms, taip įvairinami jų finansavimo ištekliai ir perleidžiant kredito riziką remiamas ekonominis ir reguliuojamasis kapitalas, taigi didinamos bankų galimybės teikti paskolas MVĮ. Nuo 2014 m., EIF dedant pastangas padėti atgaivinti kokybišką MVĮ pakeitimą vertybiniais popieriais, pasirašyta garantijų už 2,8 mlrd. EUR. Geografinė aprėptis gerokai išsiplėtė ir dabar ši priemonė taikoma 12 šalių. Apskaičiuota, kad svertinė iniciatorių papildomų MVĮ suteiktų paskolų apimtis pasieks 9,6 mlrd. EUR. Iš viso per tą patį laikotarpį EIF MVĮ pakeitimo vertybiniais popieriais veiklai buvo sutelkta daugiau kaip 2,2 mlrd. EUR EIF nuosavų išteklių. EIF priemone EREM ABS CE taip pat buvo remiami MVĮ ir mažų vidutinės kapitalizacijos įmonių pakeitimo vertybiniais popieriais sandorių, įskaitant sintetinio ir tikro pardavimo sandorius, tarpinio pobūdžio segmentai. EIF taip pat panaudojo 105 mln. EUR nuosavų išteklių, kad įsigytų daugiau didesnio prioriteto segmentų pagal naują tiesioginių investicijų į MVĮ pakeitimą turtu užtikrintais vertybiniais popieriais produktą. 2.4. Akcininkai EIF sustiprino savo viešojo ir privačiojo akcijų paketo struktūrą, nes 2014 m. kapitalo didinime dalyvavo finansų įstaigos. Atsižvelgdamos į fondo pastangas plėsti akcininkų bazę, prisijungė papildomos šešios finansų įstaigos iš Ispanijos, Italijos, Slovėnijos, Prancūzijos ir Turkijos ir dabar akcijų paketas priklauso iš viso 30 finansų įstaigų. Be to, 2016 m. spalio 10 d. visuotinis susirinkimas patvirtino naujo nario – Čekijos Moravijos garantijų ir plėtros banko CMZR – priėmimą. Bet koks galimas tolesnis finansų įstaigų akcininkų grupės plėtimas bus pagrįstas geografinės aprėpties plėtimu ir suinteresuotumu remti Europos MVĮ. 2015 m. sukūręs Ryšių su įmonėmis padalinį, EIF toliau stiprino bendradarbiavimą su finansų įstaigomis. 2.5. Kreditingumas Didžiosios reitingų agentūros nuosekliai patvirtina EIF AAA kredito reitingą ir pabrėžia stiprią EIF kapitalizaciją, ypač atkreipdamos dėmesį į 2014 m. kapitalo padidinimą. 3. Pagrindinė EIF veikla žvelgiant į ateitį 3.1. Papildoma veikla ateityje EIF nuolatos stengiasi panaikinti nustatytas rinkos spragas Europos MVĮ ir vidutinės kapitalizacijos įmonių finansavimo srityje, kartu su pavestais valdyti ištekliais, pvz., ESIF, panaudodamas ir nuosavus išteklius. a) ESIF MVĮ linijos nuosavo kapitalo produktas 2016 m. liepos mėn. EIF, EIB ir Komisija paskelbė produktą, skirtą nuosavo kapitalo investicijoms ES, kurio bendri 2,068 mln. EUR investavimo pajėgumai yra skirti nuosavo kapitalo investicijoms atsižvelgiant į įvairius finansavimo poreikius ir įgyvendinimo būdus (bendrą investavimą, technologijų perdavimą, fondų fondus, socialinį poveikį ir kt.). MVĮ linijos nuosavo kapitalo produktas turi dvi antrines linijas: EIF investuoja iki 340 mln. EUR nuosavų išteklių į ekonomikos augimą ir plėtrą (1 antrinė linija) ir teikia pradinio etapo investicijos (2 antrinė linija). Bendradarbiavimu grindžiama nacionalinių skatinamojo finansavimo bankų ir įstaigų platforma šioms įstaigoms suteikia galimybę taikant ESIF MVĮ nuosavo kapitalo produktą pasiekti bendrą investavimo biudžetą santykiu 1:1.

b) Papildoma skolinimo veikla i) Tolesnė ESIF parama priemonei „InnovFin“ MVĮG Šiuo metu kuriama nauja garantijų priemonė pagal „InnovFin“ MVĮG priemonę, apimanti tarpinio pobūdžio skolas. Su ESIF lėšomis bus derinama iki 300 mln. EUR EIF išteklių, kad 2017–2020 m. būtų padengta iš viso iki 2 mlrd. EUR paskolų . ii) Finansuojamos mikrofinansų priemonės (EaSI) Pagal Reglamentą (ES) Nr. 1296/2013 Komisija ir EIB grupė garantijų įgaliojimą planuoja papildyti priemone, kuria bus teikiamos pirmaeilės arba subordinuotosios paskolos mikrofinansų ir socialinio verslumo institucijoms, kurios, savo ruožtu, teiks finansavimą mikroįmonėms ir socialinėms įmonėms. Kartu su EIB ir EaSI ištekliais turi būti sutelkta iki 28,5 mln. EUR EIF nuosavų išteklių (įskaitant pagal EREM įgaliojimą pavestų valdyti išteklių), o bendra numatoma jų apimtis – 200 mln. EUR. iii) Papildoma MVĮ pakeitimo vertybiniais popieriais veikla Po sėkmingų pirmųjų EIF tiesioginių investicijų į MVĮ pakeitimą vertybiniais popieriais EIF šiuo metu svarsto galimybę aktyviau veikti tame rinkos segmente ir per trejus metus potencialiai skirti 300 mln. EUR EIF nuosavų išteklių. c) ESIF augimas (EFSI 2.0) 2016 m. rugsėjo mėn. Komisija pasiūlė padidinti bendrus ESIF investavimo pajėgumus (bendrą sutelkto investavimo apimtį padidinti nuo 315 mlrd. EUR iki 500 mlrd. EUR) ir pratęsti investavimo laikotarpį iki 2020 m. Be to, Komisija pasiūlė 10 mlrd. EUR padidinti ESIF garantiją – iš viso iki 26 mlrd. EUR. Remiantis labai sėkminga ESIF įgyvendinimo pradžia, visų pirma pagal MVĮ liniją, kurią įgyvendino EIF, naujajame pasiūlyme numatoma 5 mlrd. EUR didinti MVĮ liniją, kurią per EIF galima naudoti MVĮ ir vidutinės kapitalizacijos įmonių investicijoms. Todėl atsiras nemažai papildomų EIF nuosavų išteklių, kurie 2018–2020 m. bus sutelkti kartu su ESIF . 3.2. Poveikis EIF kapitalo vartojimui a) Kapitalo vartojimas i) Nuosavas kapitalas EIF įsipareigojimams skirti nuosavų išteklių investicijoms į nuosavą kapitalą yra nustatyta 1.1 skirsnio d punkte nurodyta aukščiausia riba. 2016 m. rugsėjo mėn. tai sudarė 891 mln. EUR, kuriuos galima panaudoti investicijoms į nuosavą kapitalą. Iš viso 659 mln. EUR sudarantiems gryniesiems privačiojo nuosavo kapitalo įsipareigojimams panaudota 74 proc. nustatytos didžiausios sumos. ii) Garantijos 2013 m. rugsėjo mėn. pabaigoje EIF rizikos pozicija dėl nuosavų rizikos garantijos operacijų sudarė 2,9 mlrd. EUR, todėl tokioms operacijoms buvo galima skirti 6,1 mlrd. EUR. Laikotarpiu nuo 2014 m. iki 2016 m. rugsėjo mėn. pabaigos reikšmingai išaugus garantijų verslo apimtims, EIF rizikos pozicija padidėjo dvigubai – iki 5,8 mlrd. EUR, palyginti su 12,9 mlrd. EUR aukščiausia riba. iii) 2014 m. kapitalo didinimo užbaigimas 2014 m. pradėtas kapitalo didinimas turėtų būti užbaigtas 2017 m., per galutinį ir papildomą likusių patvirtintų EIF akcijų, kurios yra rezervuotos ES, pasirašymo laikotarpio etapą. Valiutų paritetas bus patvirtintas iškart po EIF 2017 m. metinio visuotinio susirinkimo, jis vyks 2017 m. pirmąjį pusmetį. ES pasirašius likusias akcijas padidės atitinkamos galimybės vykdyti papildomas EIF operacijas ir tai lems tolesnį EIF investicijų panaudojimą, kaip paaiškinta 3.1 skirsnyje. b) Kapitalo panaudojimo optimizavimas EIF aktyviai stengiasi tvariai valdyti savo kapitalą, kad jis atitiktų nuolatinį jo veiklos augimo tempą, kurio yra tikimasi. Yra numatytos įvairios EIF kapitalo vartojimo mažinimo priemonės, įskaitant aktyvesnį portfelio valdymą, visų pirma nuosavo kapitalo srityje.